સાબરડેરીના ભાવ વધારા અન્વયે એલસીબી પોલીસ તથા ઈસરી પોલીસ બંદોબસ્તમાં હતા. દરમિયાન એલસીબી પીઆઈ એન.કે.રબારીને બાતમી મળી હતી કે હિંમતનગર તરફથી એક નંબર વગરની ટાટા ૪૦૭ ટેન્કરમાં તેનો ચાલક ગઢોડાથી એમ.જી.ઓ.(મરીન ગેસ ઓઈલ) નામનું જ્વલનશીલ પ્રવાહી ભરીને વેચવા માટે શણગાલ, વાવકંપા થઈ લુસડીયા તરફ જવાનો છે. બાતમીને આધારે પોલીસે પેટ્રોલીંગ કરતાં ઈસરી રેલ્લાવાડા રોડ ઉપર તરકવાડા ચાર રસ્તા પાસેથી ટેન્કર આવતું જોઈ પોલીસે ચાલક કનૈયાલાલ ભીમજીભાઈ પટેલ (હાલ રહે.શીવમ સોસાયટી, મોતીપુરા, હિંમતનગર, મૂળ રહે. ઢાકરડા, ઉદેપુર)ની પુછપરછ હાથ ધરી હતી. તપાસ દરમિયાન વગર પાસ પરમીટ કે કોઈ આધાર પુરાવા વગરનું જ્વલનશીલ પ્રવાહી જેની કિંમત ૪૮,૦૦૦ રૂપિયા જ્યારે ટેન્કરની કિંમત રૂા.૭,૦૦,૦૦૦ મળી ૭,૪૮,૦૦૦નો મુદ્દામાલ કબ્જે લીધો હતો. અને ચાલકની ધરપકડ કરી કાયદેસરની કાર્યવાહી હાથ ધરી હતી.